บลจ.กรุงศรีจ่ายเงินปันผล3กองทุนหุ้น
บลจ.กรุงศรี จ่ายเงินปันผล 3 กองทุนหุ้นรวด พร้อมชูกอง KFSDIV เหมาะคนหวังปันผลสม่ำเสมอ ผลตอบแทนที่ดีในระยะปาน
16 ก.พ. 2555

บลจ.กรุงศรี จ่ายเงินปันผล 3 กองทุนหุ้นรวด พร้อมชูกอง KFSDIV เหมาะคนหวังปันผลสม่ำเสมอ ผลตอบแทนที่ดีในระยะปาน
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี  เปิดเผยว่า บลจ.กรุงศรี จะจ่ายเงินปันผลกองทุนหุ้น 3 กองทุน โดยในวันที่ 20 ก.พ.นี้ จะจ่ายเงินปันผลให้แก่ผู้ถือหน่วยลงทุนของกองทุนเปิดกรุงศรีหุ้นระยะยาวแอ็คทีฟ SET50 ปันผล (KFLTFA50-D)จากผลการดำเนินงานตั้งแต่วันที่ 1 ก.พ. 2554 - 31 ม.ค.2555 ในอัตรา 0.50 บาทต่อหน่วย จากที่ผ่านมาจ่ายเงินปันผลไปแล้ว 6 ครั้ง รวม 2.28 บาท  
กองทุนเปิดกรุงศรีหุ้นปันผล (KFSDIV) จะจ่ายเงินปันผลจากผลการดำเนินงานตั้งแต่วันที่ 1 ต.ค.-30 ธ.ค.2554 ในอัตรา 0.50 บาทต่อหน่วย จากที่ผ่านมาจ่ายเงินปันผลไปแล้ว13 ครั้ง เป็นเงิน 6.50 บาท และจะจ่ายเงินปันผลของกองทุนเปิดกรุงศรีตราสารปันผล (KFSINC)จากผลการดำเนินงานตั้งแต่วันที่1 ก.ค.-31 ธ.ค.2554 ในอัตรา 0.13 บาทต่อหน่วย จากที่ผ่านมาจ่ายปันผลไปแล้ว 24 ครั้ง เป็นเงิน 6.25 บาท ซึ่ง 2 กองนี้จะจ่ายเงินพร้อมกันในวันที่ 28 ก.พ.2555 
นายฉัตรพี กล่าวว่า กองทุนเปิดกรุงศรีหุ้นปันผล เป็นกองทุนหุ้นที่แนะนำสำหรับผู้ที่ต้องการเงินปันผลที่สม่ำเสมอ นอกเหนือจากโอกาสที่จะได้รับผลกำไรส่วนเกินจากราคาหุ้นที่เพิ่มขึ้น  โดยกองทุนนี้จะลงทุนหุ้นที่มีแนวโน้มจ่ายเงินปันผลดีเป็นลำดับแรก และหุ้นที่มีมูลค่าหลักทรัพย์ตามราคาตลาดต่ำกว่ามูลค่าที่แท้จริงเป็นลำดับถัดไป  โดยพอร์ตลงทุนล่าสุด ได้แก่ หุ้นบริษัท สยามแม็คโคร หุ้นบริษัท บางจากปิโตรเลียม หุ้นบริษัท ทิสโก้ไฟแนนเชียลกรุ๊ป หุ้นบริษัท แอล.พี.เอ็น.ดีเวลลอปเม้นท์และหุ้นบริษัท ปูนซิเมนต์ไทย